Sklep Komisije

z dne 27. julija 1997

o ustanovitvi znanstvenih odborov na področju varstva zdravja potrošnikov in varnosti hrane

(Besedilo velja za EGP)

(97/579/ES)

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske skupnosti,

ker je dober znanstveni nasvet temeljna podlaga predpisov Skupnosti o zdravju potrošnikov, ki se nanašajo na zdravje potrošnikov v njegovem ožjem pomenu, kot tudi zdravja in dobrega počutja živali, zdravja rastlin in zdravja okolja;

ker morajo znanstveni nasveti o zadevah, ki se nanašajo na zdravje potrošnikov, v interesu potrošnikov in gospodarstva, temeljiti na načelih odličnosti, neodvisnosti in preglednosti;

ker se poleg primerov, ko so posvetovanja z znanstvenimi odbori obvezna, lahko s temi odbori posvetuje tudi o zadevah, ki so posebno pomembne za zdravje potrošnikov in varnosti hrane;

ker je jasno, da lahko nekatera vprašanja zadevajo pristojnost več odborov, čeprav veliko vprašanj, ki zahtevajo znanstveno mnenje, spada v področje pristojnosti enega od obstoječih znanstvenih odborov;

ker je, da bi se okrepila njihova medsebojna povezanost in da bi se hkrati izognili določenemu prekrivanju, primerno, da se ponovno opredeli delovanje nekaterih odborov;

ker je Komisija s Sklepom 97/404/ES [1] ustanovila Znanstveni usmerjevalni odbor za usklajevanje dela znanstvenih odborov;

ker mora imeti Komisija možnost prejeti dober in pravočasen znanstveni nasvet;

ker razne direktive Sveta in številne uredbe Sveta predvidevajo obvezno posvetovanje enega ali drugega od obstoječih znanstvenih odborov; ker namerava Komisija Svetu pripraviti ustrezne predloge, da bi obstoječo zakonodajo prilagodili temu sklepu,

SKLENILA:

Člen 1

1. S tem sklepom se pri Komisiji ustanavljajo naslednji znanstveni odbori:

- Znanstveni odbor za hrano,

- Znanstveni odbor za prehrano živali,

- Znanstveni odbor za zdravje in dobro počutje živali,

- Znanstveni odbor za veterinarske ukrepe v zvezi z javnim zdravjem,

- Znanstveni odbor za rastline,

- Znanstveni odbor za kozmetične in neprehrambene proizvode, ki so namenjeni potrošnikom,

- Znanstveni odbor za zdravila in medicinske pripomočke,

- Znanstveni odbor za toksičnost, ekotoksičnost in okolje.

2. Področja pristojnosti znanstvenih odborov so navedena v prilogi.

3. Znanstveni odbor za zdravje in dobro počutje živali sestavljata pododbor za zdravje živali in pododbor za dobro počutje živali.

Člen 2

1. Znanstvene odbore se zaprosi za nasvet v primerih, ki so določeni v zakonodaji Skupnosti. Komisija se prav tako lahko odloči, da se z njimi posvetuje o drugih vprašanjih posebnega pomena za zdravje potrošnikov in varnost hrane.

2. Kadar je predloženo vprašanje skupno več znanstvenim odborom iz člena 1, in ko Znanstveni usmerjevalni odbor ugotovi, katerih odborov se tiče, lahko ustanovijo skupno delovno skupino, da pripravijo njihova mnenja. Če tako zahteva Znanstveni usmerjevalni odbor, je ustanovitev takšne skupine obvezna.

3. Na zahtevo Komisije znanstveni odbori dajo znanstveni nasvet o vprašanjih glede zdravja potrošnikov in varnosti hrane. Še posebej pa:

(a) kritično preučijo ocene nevarnosti, ki jih pripravijo znanstveniki iz organizacij držav članic;

(b) razvijejo nove postopke ocene nevarnosti na področjih, kot so bolezni, ki se prenašajo s hrano in prenos živalskih bolezni na človeka;

(c) pripravijo znanstvena mnenja, ki omogočajo Komisiji, da oceni znanstveno podlago priporočil, standardov in smernic, pripravljenih v mednarodnih krogih;

(d) ocenijo znanstvena načela, na katerih temeljijo zdravstveni standardi Skupnosti, ob upoštevanju metod za oceno nevarnosti, ki so jih razvile zadevne mednarodne organizacije.

4. Na podlagi trendov v obstoječih znanstvenih podatkih, lahko znanstveni odbori Komisijo opozorijo na katero koli specifično ali porajajoče se vprašanje, ki sodi v njihovo pristojnost, s področja zdravja potrošnikov in varnosti hrane.

5. V okviru določenega časovnega obdobja lahko Komisija zahteva sprejetje mnenja.

Člen 3

1. Vsak znanstveni odbor sestavlja največ 19 članov. Število članov vsakega odbora določi Komisija v skladu z zahtevanim strokovnim znanjem in izkušnjami.

2. Člani vsakega znanstvenega odbora so znanstveni strokovnjaki z enega ali več področij v pristojnosti tega odbora in skupaj pokrivajo kar se da široko polje strok.

3. Člane znanstvenega odbora imenuje Komisija po objavi natečaja v Uradnem listu Evropskih skupnosti skupaj z izbirnimi merili in opisom izbirnega postopka. Z izbirnim postopkom se na pregleden način ugotovijo najustreznejši kandidati za imenovanje v odbore. Iz tega seznama kandidatov Komisija imenuje člane za vsak znanstveni odbor, pri čemer noben izbran kandidat ne sme biti član več kot enega znanstvenega odbora. Imena članov vsakega znanstvenega odbora se objavijo v Uradnem listu Evropskih skupnosti.

Člen 4

Znanstveni odbori in pododbora Znanstvenega odbora za zdravje in dobro počutje živali (v nadaljevanju "pododbora") med svojimi člani izvolijo predsednika in dva podpredsednika. Volitve potekajo z navadno večino glasov članov, ki tvorijo odbor ali pododbor.

Člen 5

1. Člani se imenujejo v znanstveni odbor za dobo treh let in imajo lahko največ dva zaporedna mandata. Na svojem položaju ostanejo do zamenjave ali do ponovnega imenovanja.

2. Kadar član znanstvenega odbora ne more opravljati svojih nalog ali pa prostovoljno odstopi, Komisija iz seznama primernih kandidatov iz člena 3(3) za preostanek mandata imenuje ustrezno nadomestitev.

3. Člani znanstvenih odborov in zunanji strokovnjaki so poleg povrnitve potnih stroškov in dnevnic, plačani za delo, ki ga opravijo za Komisijo, v skladu s pravili, ki jih je sprejela Komisija.

Člen 6

1. Člani znanstvenih odborov pri svojem delu delujejo neodvisno od vseh zunanjih vplivov.

2. Člani znanstvenih odborov vsako leto obvestijo Komisijo o vseh interesih, ki bi jih lahko obravnavali kot škodljive za njihovo neodvisnost.

3. Člani znanstvenih odborov in zunanji strokovnjaki na vsakem sestanku prijavijo vsak specifičen interes, ki bi ga lahko obravnavali kot škodljiv za njihovo neodvisnost.

Člen 7

1. Po dogovoru s Komisijo lahko znanstveni odbori in pododbora k sodelovanju pri njihovem delu povabijo zunanje specialiste.

2. Znanstveni odbori in pododbora lahko ustanovijo posebna delovna telesa, ki imajo natančno določene naloge. Vsakemu delovnemu telesu predseduje član odbora ali pododbora in vanj so lahko vključeni zunanji strokovnjaki.

3. Delovna telesa poročajo tistemu znanstvenemu odboru ali pododboru, h kateremu spadajo.

Člen 8

1. Znanstveni odbori v sodelovanju z Znanstvenim usmerjevalnim odborom sprejmejo usklajen poslovnik. Ta poslovnik zagotavlja, da znanstveni odbori opravljajo svoje naloge na najboljši možni način v skladu z načeli odličnosti, neodvisnosti in preglednosti, ob tem da se upoštevajo upravičene zahteve glede zaupnosti poslovnih podatkov. Poslovnik je dostopen javnosti.

2. Za vsak znanstveni odbor se morajo v poslovniku posebej določiti postopki glede:

(a) imenovanja poročevalcev, da zberejo vse informacije in dokumentacijo ter pripravijo osnutek mnenj za znanstveni odbor;

(b) preveritve, da so poročevalci sposobni svoje naloge opravljati kar se da samostojno brez zunanjih vplivov;

(c) kar se da hiter sprejem mnenja in vsekakor v časovnem roku, ki je določen v skladu s členom 2(5);

(d) zagotovitve tesnega sodelovanja z drugimi znanstvenimi odbori in Znanstvenim usmerjevalnim odborom.

3. Znanstveni odbori sprejmejo svoja mnenja z večino glasov vseh članov odbora.

4. Pododbora sprejmeta predloge mnenj z večino glasov vseh članov pododbora in jih potem predložita v končni sprejem Znanstvenemu odboru za zdravje in dobro počutje živali.

Člen 9

1. Znanstveni odbori, pododbora in delovna telesa se skličejo na zahtevo Komisije.

2. Komisija znanstvenim odborom, pododboroma in delovnim telesom zagotovi sekretariat.

Člen 10

Dnevni redi, zapisniki in mnenja znanstvenih odborov so dostopni javnosti brez nepotrebnega zavlačevanja in ob upoštevanju potrebe po zaupnosti poslovnih podatkov. Vedno morajo biti vključena manjšinska mnenja in se članom pripišejo le na njihovo zahtevo.

Člen 11

Brez vpliva na člen 214 Pogodbe so člani in zunanji strokovnjaki dolžni ne razširjati informacije, pridobljene kot rezultat dela znanstvenih odborov, pododborov ali enega od delovnih teles, kadar so obveščeni, da za to informacijo velja zahteva po zaupnosti.

Člen 12

1. S tem sklepom ustanovljeni znanstveni odbori nadomestijo obstoječe znanstvene odbor na naslednji način:

(a) Znanstveni odbor za hrano nadomesti Znanstveni odbor za hrano, ki je bil ustanovljen s Sklepom Komisije 95/273/ES [2];

(b) Znanstveni odbor za živalsko prehrano nadomesti Znanstveni odbor za živalsko prehrano, ki je bil ustanovljen s Sklepom Komisije 76/791/EGS [3], kakor je bil spremenjen s Sklepom 86/105/EGS [4];

(c) Znanstveni odbor za zdravje in dobro počutje živali nadomesti Odsek za zdravje živali in Odsek za dobro počutje živali pri Znanstvenem veterinarskem odboru, ki sta bila ustanovljena s Sklepom Komisije 81/651/EGS [5], kakor je bil nazadnje spremenjen z Aktom o pristopu Avstrije, Finske in Švedske;

(d) Znanstveni odbor za javno veterinarsko zdravstvo nadomesti Odsek za javno veterinarsko zdravstvo pri Znanstvenem veterinarskem odboru, ki je bil ustanovljen s Sklepom 81/651/EGS;

(e) Znanstveni odbor za rastline nadomesti Znanstveni odbor za pesticide, ki je bil ustanovljen s Sklepom Komisije 78/436/EGS [6], kakor je bil spremenjen s Sklepom 96/105/EGS;

(f) Znanstveni odbor za kozmetične neprehrambene proizvode, ki so namenjeni potrošnikom, nadomesti Znanstveni odbor za kozmetiko, ki je bil ustanovljen s Sklepom Komisije 78/45/EGS [7], kakor je bil nazadnje spremenjen s Sklepom 94/954/ES [8];

(g) Znanstveni odbor za toksičnost, ekotoksičnost in okolje nadomesti Znanstveni svetovalni odbor za preiskavo toksičnosti in ekotoksičnosti kemičnih sestavin, ki je bil ustanovljen s Sklepom Komisije 78/618/EGS [9], kakor je bila nazadnje spremenjen z Aktom o pristopu Avstrije, Finske in Švedske.

2. Razveljavijo se Sklepi 76/791/EGS, 78/45/EGS, 78/436/EGS, 78/618/EGS, 81/651/EGS in 95/273/ES.

Vendar pa morajo odbori, ki so bili ustanovljeni z navedenimi sklepi, opravljati svoje naloge, dokler ne začnejo delovati znanstveni odbori, ustanovljeni s tem sklepom.

Sklici na razveljavljene sklepe so sklici na ta sklep; sklic na odbore in odseke, ki so bili ustanovljeni z razveljavljenimi sklepi, so sklici na ustrezne odbore, ustanovljene s tem sklepom.

V Bruslju, 23. julija 1997

Za Komisijo

Emma Bonino

Članica Komisije

PRILOGA

Znanstveni odbor za hrano

Področje pristojnosti

Znanstvena in tehnična vprašanja, ki se nanašajo na zdravje potrošnikov in varno hrano, povezana s porabo prehrambenih izdelkov in posebna vprašanja, ki se nanašajo na toksikologijo in higieno v celotni živilski proizvodni verigi, prehranjevanje in uporabo agroživilskih tehnologij, prav tako pa tudi vprašanja, ki se tičejo materialov, ki pridejo v stik z živili, kot je to ovojnina.

Znanstveni odbor za prehrano živali

Področje pristojnosti

Znanstvena in tehnična vprašanja, ki se nanašajo na prehrano živali, njen učinek na zdravje živali, na kakovost in zdravje proizvodov živalskega izvora in tista vprašanja, ki se tičejo tehnologij, ki se uporabljajo za prehrano živali.

Znanstveni odbor za zdravje in dobro počutje živali

Pododbor za zdravje živali

Področje pristojnosti

Znanstvena in tehnična vprašanja, ki se nanašajo na vse vidike zdravja živali, higiene, živalskih bolezni in zdravljenja, vključno na človeka prenosljivih živalskih bolezni neprehrambenega izvora in zootehnike.

Pododbor za dobro počutje živali

Področje pristojnosti

Znanstvena in tehnična vprašanja, ki se nanašajo na varstvo živali, zlasti v zvezi z živinorejo, upravljanjem črede, prevozom, klanjem in poskusi na živalih.

Znanstveni odbor za veterinarske ukrepe, ki se nanašajo na javno zdravje

Področje pristojnosti

Znanstvena in tehnična vprašanja, ki se nanašajo na zdravje potrošnikov in varno prehrano in so povezana z zoonoškimi (živalske bolezni, ki se prenašajo na človeka), toksikološkimi, veterinarskimi in še zlasti higienskimi ukrepi, ki se jih uporablja v proizvodnji, predelavi in oskrbi s hrano živalskega izvora.

Znanstveni odbor za rastline

Področje pristojnosti

Znanstvena in tehnična vprašanja o rastlinah, ki so namenjene za porabo pri ljudeh ali živalih, pridelavo ali predelavo neprehrambenih proizvodov, kar zadeva značilnosti, ki vplivajo na zdravje ljudi ali živali ter okolje, vključno z uporabo pesticidov.

Znanstveni odbor za kozmetične in neprehrambene proizvode, ki so namenjeni potrošnikom

Področje pristojnosti

Znanstvena in tehnična vprašanja, ki se nanašajo na zdravje potrošnika glede kozmetičnih in neprehrambenih proizvodov, ki so namenjeni potrošniku, še zlasti glede snovi, ki se uporabljajo za pripravo teh izdelkov, njihovo sestavo, kot tudi v zvezi z njihovimi vrstami ovojnine.

Znanstveni odbor za zdravila in medicinske pripomočke

Področje pristojnosti

Znanstvena in tehnična vprašanja, ki se tičejo zakonodaje Skupnosti glede zdravil za ljudi in za uporabo v veterini, ne glede na posebne pristojnosti, dane Odboru za lastniška zdravila in Odboru za zdravila za uporabo v veterini [10] v zvezi z vrednotenjem zdravil. Znanstvena in tehnična vprašanja, ki se tičejo zakonodaje Skupnosti glede medicinskega materiala in opreme.

Znanstveni odbor za toksičnost, ekotoksičnost in okolje

Področje pristojnosti

Znanstvena in tehnična vprašanja, ki se tičejo raziskav toksičnosti in ekotoksičnosti kemičnih, biokemičnih in bioloških sestavin, katerih uporaba bi lahko imela škodljive posledice za človeško zdravje in okolje.

[1] UL L 169, 27.6.1997, str. 85.

[2] UL L 167, 18.7.1995, str. 22.

[3] UL L 279, 9.10.1976, str. 35.

[4] UL L 93, 8.4.1986, str. 14.

[5] UL L 233, 19.8.1981, str. 32.

[6] UL L 124, 12.5.1978, str. 16.

[7] UL L 13, 17.1.1978, str. 24.

[8] UL L 371, 31.12.1994, str. 15.

[9] UL L 198, 22.7.1978, str. 17.

[10] Odbori ustanovljeni pri Evropski agenciji za vrednotenje zdravil.